Nariadenie Rady (ES) č. 311/2002
z 18. februára 2002,
ktorým sa ukladá konečné antidumpingové clo na dovozy určitých magnetických diskov (3,5″ mikrodisky) s pôvodom v Hongkongu a Kórejskej republike
RADA EURÓPSKEJ ÚNIE
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 384/96 z 22. decembra 1995 o ochrane proti dumpingovým dovozom z krajín, ktoré nie sú členmi Európskeho spoločenstva [1] a najmä na jeho článok 11 ods. 2,
so zreteľom na návrh predložený Komisiou po porade s Poradným výborom,
keďže:
A. VŠEOBECNÉ INFORMÁCIE
1. Konanie
Predchádzajúce skúmania
(1) V septembri 1994 Rada nariadením (ES) č. 2199/94 [2] zaviedla konečné antidumpingové opatrenia na dovozy určitých magnetických diskov (3,5″ mikrodisky) s pôvodom v Hongkongu a Kórejskej republike ("Kórea").
Konanie týkajúce sa iných krajín
(2) Okrem opatrení na 3,5″ mikrodisky s pôvodom v Kórei treba pripomenúť, že konečné antidumpingové clá boli zavedené aj na dovozy 3,5″ mikrodiskov s pôvodom v Japonsku, Taiwane a Čínskej ľudovej republike [3] a Indonézii [4]. Opatrenia na dovozy 3,5″ mikrodiskov s pôvodom v Japonsku, Taiwane a Čínskej ľudovej republike v súčasnosti podliehajú overovaniu skončenia platnosti [5].
(3) V decembri 1999 bol objasnený sortiment výrobkov pre tieto opatrenia. Zistilo sa, že mikrodisky založené na technológii opticky pokračujúcej posilovanej stopy alebo na technológii magneticky delenej posilovanej stopy s pamäťovou kapacitou 120 MB alebo viac nepatria do rámca ktorýchkoľvek súčasných antidumpingových opatrení na 3,5″ mikrodisky [6].
Súčasné skúmanie
(4) Po uverejnení oznámenia o blížiacom sa skončení platnosti antidumpingových opatrení platných pre 3,5″ mikrodisky s pôvodom v Hongkongu a Kórei Komisia v júni 1999 obdržala žiadosť o preverenie týchto opatrení podľa článku 11 ods. 2 nariadenia (ES) č. 384/96 ("základné nariadenie"). Žiadosť predložil Výbor európskych výrobcov diskiet ("Diskma") v mene výrobcov, ktorých kombinovaná produkcia predstavuje významný podiel celkovej výroby 3,5″ mikrodiskov v spoločenstve ("posudzovaný výrobok"). Táto žiadosť bola zdôvodnená tým, že skončenie platnosti opatrení by pravdepodobne malo za následok pokračovanie alebo opakovanie dumpingu a ujmu pre priemyselné odvetvie spoločenstva.
(5) Po konzultácii s poradným výborom a zistení, že existujú dostatočné dôkazy na zahájenie preverovania skončenia platnosti, Komisia zahájila skúmanie [7] podľa článku 11 ods. 2 základného nariadenia.
Obdobie skúmania
(6) Skúmanie pravdepodobnosti pokračovania a opakovania dumpingu pokrývalo obdobie od 1. septembra 1998 do 31. augusta 1999 ("IP"). Skúmanie trendov týkajúcich sa hodnotenia pravdepodobnosti pokračovania a opakovania ujmy pokrývalo obdobie od roku 1995 do konca obdobia skúmania (ďalej len "obdobie analýzy").
2. Strany, ktorých sa týka skúmanie
(7) Komisia o zahájení skúmania úradne informovala štyroch výrobcov spoločenstva, ktorí podporili žiadosť, vyvážajúcich výrobcov a dovozcov, ktorých zainteresovanosť bola známa, ako aj zástupcov vyvážajúcich krajín a poskytla priamo zainteresovaným stranám príležitosť predložiť písomné stanoviská a požadovať vypočutie.
(8) Komisia zaslala dotazníky všetkým stranám, ktorých zainteresovanosť bola známa a obdržala úplné odpovede od troch výrobcov spoločenstva (ďalej len "spolupracujúci výrobcovia spoločenstva") a od jedného nespriazneného dovozcu 3,5″ mikrodiskov s pôvodom v Hongkongu. Úplné odpovede neboli obdržané od žiadnych vyvážajúcich výrobcov v Hongkongu ani v Kórei.
(9) Komisia vyhľadala a overila všetky informácie, ktoré považovala za potrebné s cieľom určenia, či existuje pravdepodobnosť pokračovania alebo opakovania dumpingu alebo ujmy a či zachovanie opatrení nebude proti záujmu spoločenstva.
Overovacie návštevy boli vykonané v priestoroch následovných spoločností:
Spolupracujúci výrobcovia spoločenstva
- Sentinel N.V., Bodem, Belgicko;
- Computer Support Italcard srl, Milan, Taliansko;
- Datarex srl, Assemini, Taliansko.
Dovozcovia
- Datamatic srl, Milan, Taliansko.
3. Posudzovaný výrobok a podobný výrobok
Posudzovaný výrobok
(10) Posudzovaný výrobok je rovnaký ako pri pôvodnom skúmaní a ako bolo následne objasnené, t. j. 3,5″ mikrodisky používané na záznam a ukladanie kódovaných digitálnych počítačových informácií, ktoré spadajú pod číselný znak KN ex85232090, okrem 3,5″ mikrodiskov založených na technológii opticky pokračujúcej posilovanej stopy alebo na technológii magneticky delenej posilovanej stopy s kapacitou pamäte 120 MB alebo viac.
(11) Posudzované 3,5″mikrodisky sú dostupné v rôznych druhoch v závislosti od rôznych faktorov, vrátane ich pamäťovej kapacity, formátovania, stupňa certifikácie (je to opatrenie používané na testovanie výkonu mikrodisku, ktorý ovplyvňuje jeho trhovú hodnotu) a od spôsobu obchodu s nimi, t. j. či sa predávajú ako značkové výrobky alebo vo veľkom. Napriek existencii rôznych druhov 3,5″ mikrodiskov neexistujú významné rozdiely v ich základných fyzikálnych vlastnostiach a technológii, pričom všetky vykazujú vysoký stupeň vzájomnej zameniteľnosti.
(12) Z toho vyplýva, že uvedené 3,5″mikrodisky sa považujú za jeden výrobok.
Podobný výrobok
(13) Uvedené rôzne druhy 3,5″ mikrodiskov, ktoré sa vyrábajú a predávajú v spoločenstve a mikrodisky vyrábané a predávané v posudzovaných krajinách alebo vyvážané do spoločenstva, sú podobné z hľadiska ich podstatných fyzických vlastností a technológie a vykazujú vysoký stupeň vzájomnej zameniteľnosti. Preto sa považujú za podobné výrobky v zmysle článku 1 ods. 4 základného nariadenia.
B. PRAVDEPODOBNOSŤ POKRAČOVANIA ALEBO OPAKOVANIA DUMPINGU
1. Predbežné poznámky
(14) Trhový podiel 3,5″ mikrodiskov z Hongkongu bol významný v čase pôvodného skúmania, keď predstavoval viac ako 10 % celkovej spotreby spoločenstva. V období nasledujúcom po zavedení antidumpingových opatrení sa tento trhový podiel znížil na 5,5 % v roku 1997 a počas IP tohto skúmania predstavoval 7,3 % celkovej spotreby spoločenstva.
(15) Trhový podiel dovozov z Kórei predstavoval v čase pôvodného skúmania viac ako 2 % celkovej spotreby spoločenstva. Po zavedení antidumpingových opatrení sa trhový podiel kórejských dovozov podstatne znížil a počas IP predstavoval menej ako 0,2 % celkovej spotreby posudzovaného výrobku v spoločenstve.
(16) Pokiaľ ide o Hongkong, predstavili sa štyri z desiatich kontaktovaných spoločností a uviedli, že už nevyrábajú ani nepredávajú posudzovaný výrobok spoločenstvu. Ostatné spoločnosti na dotazník vôbec neodpovedali.
(17) V prípade Kórei žiadna z dvoch spoločností uvedených v žiadosti o preverenie neodpovedala na dotazník. Počas skúmania neboli zistené indície o existencii iných kórejských vyvážajúcich výrobcov. Treba pripomenúť, že pri skúmaní spolupracovala len jedna spoločnosť, čo viedlo k prijatiu antidumpingových opatrení.
(18) Za týchto okolností boli zistenia týkajúce sa Hongkongu a Kórei určené na základe dostupných skutočností v súlade s článkom 18 základného nariadenia.
2. Pokračovanie dumpingu
a) Hongkong
Bežná hodnota
(19) Vzhľadom na nespoluprácu bola bežná hodnota určená na základe informácií poskytnutých v žiadosti o preverovanie, ktoré predstavovali jediné spoľahlivé dostupné informácie. Použitie bežnej hodnoty určenej pri pôvodnom skúmaní by bolo neprimerané, pretože ceny a náklady na výrobu posudzovaného výrobku sa v tomto období významne znížili na všetkých známych medzinárodných trhoch.
(20) V žiadosti bola bežná hodnota určená osobitne pre mikrodisky predávané vo veľkom a značkové/balené mikrodisky, pričom k nákladom na výrobu posudzovaného výrobku v Európskom spoločenstve bolo pripočítané primerané ziskové rozpätie (10 %, rovnako ako pri pôvodnom skúmaní). Vzhľadom na charakter dostupných údajov o vývoznej cene t. j. Eurostat, ktoré nerozlišujú medzi rôznymi druhmi, bola určená jediná vážená priemerná hodnota. Váženie bolo vykonané na základe podielov vývozov mikrodiskov predávaných vo veľkom a značkových/balených mikrodiskov do spoločenstva podľa dôkazov vyplývajúcich z malého počtu dostupných dovozných faktúr. Na základe týchto informácií bolo určené, že 3,5″ mikrodisky, ktoré sa predávali vo veľkom, predstavovali takmer 80 % dovozov mikrodiskov do spoločenstva, zatiaľ čo zvyšných 20 % predstavovali značkové/balené mikrodisky.
(21) Úrad pre hospodárstvo a obchod v Hongkongu (ďalej len "HKETO") namietal voči možnému použitiu výrobných nákladov predložených v žiadosti o preverovanie na určenie bežnej hodnoty vývozov z Hongkongu. Jedinou alternatívou, ktorú navrhol HKETO, však bolo použitie buď domáceho predaja alebo výrobných nákladov v Hongkongu. Keďže sa nemohla uplatniť žiadna z týchto metód z dôvodu nespolupráce, dôkazy, ktoré predložil sťažovateľ, boli naďalej najspoľahlivejšími informáciami, ktoré boli dostupné Komisii. Po tomto uverejnení HKETO tvrdil, že bežná hodnota mala namiesto toho vychádzať z vývozov z Hongkongu do iných krajín, ako vyplýva z obchodných štatistických údajov Hongkongu. Toto tvrdenie bolo zamietnuté predovšetkým preto, že tieto obchodné štatistické údaje (na úrovni 6 číselnej nomenklatúry: harmonizovaný systém) zahŕňajú aj iné výrobky ako posudzovaný výrobok.
Vývozná cena
(22) Vzhľadom na nespoluprácu bola vývozná cena určená na základe údajov Eurostatu. Údaje Eurostatu (podľa jednotlivých mesiacov a jednotlivých členských štátov) však v niektorých prípadoch ukázali vyššie jednotkové hodnoty, ktoré boli úplne neporovnateľné s predajnými cenami 3,5″ mikrodiskov v spoločenstve. Zdá sa, že to bolo spôsobené skutočnosťou, že pod číselným znakom KN, pod ktorý patrili aj 3,5″ mikrodisky, boli zaznamenané aj iné výrobky napr. CD-R. Údaje Eurostatu týkajúce sa IP boli preto upravené tak, aby boli vylúčené mesačné údaje, pri ktorých bola priemerná jednotková hodnota vyššia ako 0,17 EUR/jednotka. Tento prístup bol veľmi konzervatívny, pretože:
- vývozné ceny za Hongkong uvedené v žiadosti o overovanie boli významne nižšie ako tento limit. Dovozné ceny vyplývajúce z faktúr, ktoré poskytol jediný spolupracujúci nespriaznený dovozca v spoločenstve a ktoré však predstavovali len malý podiel z celkového objemu dovozu z Hongkongu, boli taktiež významne nižšie ako táto úroveň;
- limit 0,17 EUR/jednotka zodpovedá váženej priemernej cene za ďalší predaj/predajnej cene 3,5″ mikrodiskov nespriaznených dovozcov/výrobcov spoločenstva na trhu spoločenstva počas IP. Váženie bolo vykonané na základe množstiev predaja priemyselného odvetvia spoločenstva a celkového objemu dovozu 3,5″ mikrodiskov všetkých pôvodov. Predpokladalo sa, že dovozy z Hongkongu sa nemajú uskutočňovať za priemerné ceny cif na hranici spoločenstva, ktoré by boli vyššie ako priemerné ceny za ďalší predaj/predajné ceny, ktoré prevažujú na trhu spoločenstva.
HKETO tvrdil, že uvedená metodika je subjektívna a nesprávna a že na výpočet vývoznej ceny mali byť použité hodnoty a množstvá uvedené pod celkovým číselným znakom KN. Toto tvrdenie bolo z horeuvedených dôvodov zamietnuté.
Porovnanie
(23) Bežná hodnota a vývozná cena boli porovnané na základe ceny priamo zo závodu (ex-works) v súlade s článkom 2 ods. 10 základného nariadenia. Bola zabezpečená primeraná tolerancia vo forme úprav podľa rozdielov v nákladoch na dopravu, poistenie, manipuláciu, nakládku a vedľajšie náklady na základe informácií uvedených v žiadosti o preverovanie.
Dumpingové rozpätie
(24) V súlade s článkom 2 ods. 11 základného nariadenia bola vážená priemerná hodnota porovnaná s váženou priemernou vývoznou cenou pre spoločenstvo.
(25) Porovnanie ukázalo existenciu rozpätia dumpingu od 10 % do 15 %, pričom sa dumpingové rozpätie rovnalo sume, o ktorú bežná hodnota prevyšovala vývoznú cenu vyjadrenú ako percento dovoznej cif na hranici spoločenstva pri nezaplatenom cle. Je porovnateľná so zostávajúcim dumpigovým rozpätím 27,4 % určeným v priebehu pôvodného skúmania (kedy sa jednotlivé dumpingové rozpätia pohybovali od 6,7 % do 13,3 %).
(26) Ak by sa porovnanie robilo medzi bežnou hodnotou vypočítanou podľa odsekov 17 až 19 a vývoznými cenami získanými z faktúr, ktoré poskytol spolupracujúci nespriaznený dovozca, dumpingové rozpätie by bolo ešte väčšie. Ako je však uvedené, tento dovozca predstavoval relatívne malý podiel na celkovom dovoze z Hongkongu.
Záver
(27) Uvedené zistenia poukazujú na existenciu pokračovania dumpingu pri dovozoch 3,5″ mikrodiskov s pôvodom v Hongkongu určeného na základe významných vývozných objemov.
b) Kórea
Metodika
(28) Bežná hodnota a vývozná cena týkajúca sa Kórei bola určená podľa rovnakej metodiky ako metodika uvedená pre Hongkong, aj keď v prípade Kórei spolupracujúci nespriaznený dovozca nepredložil žiadne dovozné faktúry. Porovnanie medzi bežnou hodnotou a vývoznou cenou bolo taktiež vykonané podľa rovnakej metodiky ako metodika použitá pre Hongkong. Treba však poznamenať, že výsledky skúmania pokračovania dumpingu v tomto prípade neboli rozhodujúce vzhľadom na nízky objem dovozu z Kórei, ako je uvedené v odseku 49.
Dumpingové rozpätie
(29) V súlade s článkom 2 ods. 11 základného nariadenia bola vážená priemerná hodnota porovnaná s váženou priemernou vývoznou cenou do spoločenstva.
(30) Toto porovnanie poukázalo na existenciu dumpingového rozpätia od 20 % do 25 %, pričom sa dumpingové rozpätie rovnalo sume, o ktorú bežná hodnota prevyšovala vývoznú cenu vyjadrenú ako percento dovoznej ceny cif na hranici spoločenstva pri nezaplatenom cle. To je porovnateľné s rozpätím dumpingového rozpätia 8,1 % určeným v priebehu pôvodného skúmania.
Záver
(31) Uvedené zistenia poukazujú na existenciu pokračovania dumpingu pri dovozoch 3,5″ mikrodiskov s pôvodom v Kórei, hoci dovozné objemy, na základe ktorých bol vyvodený tento záver, boli veľmi malé.
3. Pravdepodobnosť opakovania dumpingu
a) Hongkong
(32) Trhový podiel dovozov 3,5″ mikrodiskov z Hongkongu bol významný v čase pôvodného skúmania, kedy predstavoval viac ako 10 % celkovej spotreby spoločenstva. V období nasledujúcom po zavedení antidumpingových opatrení sa tento trhový podiel znížil na 5,5 % v roku 1997 a počas IP predstavoval 7,3 % celkovej spotreby spoločenstva. Taktiež treba poznamenať, že dovozy z Hongkongu vykazovali po IP významný pokles.
(33) HKETO pri zahájení skúmania tvrdil, že v Hongkongu existuje len jeden vyvážajúci výrobca 3,5″mikrodiskov, ktorý je aktívny na trhu a že výrobná kapacita tejto spoločnosti v prípade vývozu je príliš obmedzená na to, aby spôsobila ujmu priemyselnému odvetviu spoločenstva, aj keby skončila platnosť antidumpingových ciel. Okrem toho HKETO po uverejnení tvrdil, že po IP bola výroba mikrodiskov v Hongkongu úplne zrušená a že preto už neexistuje pravdepodobnosť opakovania dumpingu.
(34) V tejto súvislosti treba poznamenať, že Hongkong mal počas celého analyzovaného obdobia významný podiel na trhu (väčšinou približne 7 %). Taktiež treba poznamenať, že dovozy 3,5″ mikrodiskov z Hongkongu sa po IP významne znížili, pričom došlo k rovnako veľkému zvýšeniu dovozov tohto výrobku z Makaa, na ktoré sa nevzťahujú antidumpingové opatrenia. HKETO po uverejnení poskytol informácie, podľa ktorých výroba a vývozy mikrodiskov s pôvodom v Hongkongu do spoločenstva bola po IP zrušená. To však nemôže kompenzovať skutočnosť, že sa zistilo, že výrobná činnosť súvisiaca s posudzovaným výrobkom existuje a ak by opatrenia boli zrušené, je pravdepodobné, že určití vyvážajúci výrobcovia by svoju výrobu vrátili späť do Hongkongu alebo by obnovili vývoz, ak by predtým došlo len k dočasnému zastaveniu. Taktiež treba poznamenať, že vzhľadom na nedostatok spolupráce vyvážajúcich výrobcov počas IP nebolo možné určiť, či zdroj (zdroje) dumpingových vývozov naozaj zastavili svoju činnosť po IP.
b) Kórea
(35) Trhový podiel dovozov z Kórei predstavoval v čase pôvodného skúmania viac ako 2 % celkovej spotreby spoločenstva. Po zavedení antidumpingových opatrení sa trhový podiel kórejských dovozov podstatne znížil a počas IP predstavoval menej ako 0,2 % celkovej spotreby posudzovaného výrobku v spoločenstve. Preto bolo posudzované, či existuje pravdepodobnosť rizika opakovania dumpingu kórejských dovozov na uvedených úrovniach de minimis.
(36) V žiadosti o preverovanie boli dve spoločnosti uvedené ako výrobcovia posudzovaného výrobku, ale žiadna z nich nespolupracovala. U jedného z týchto dvoch výrobcov vývozy do spoločenstva predstavovali veľmi významný podiel na jeho celkovom predaji počas pôvodného skúmania. Okrem toho táto spoločnosť mala výrobnú kapacitu, ktorá uspokojovala významnú časť spotreby spoločenstva (takmer 5 %). Pri absencii spolupráce tejto spoločnosti preto možno predpokladať, že v Kórei stále existujepod statná výrobná kapacita, ktorá môže byť využitá, ak by boli opatrenia zrušené. Dostupné informácie ukazujú, že tento výrobca stále vyrába posudzovaný výrobok.
(37) Okrem toho vzhľadom na uvedenú jednoduchosť premiestnenia výroby posudzovaného výrobku nemožno vylúčiť, že určití vyvážajúci výrobcovia by premiestnili svoju výrobu späť do Kórei, ak by predtým premiestnili výrobu do miest mimo Kórei.
(38) Keďže dovozy z Kórei sa vykonávali pri významných dumpingových cenách, aj keď v obmedzených množstvách, pričom sa usudzuje, že v krajine existuje náhradná výrobná kapacita, ako aj vzhľadom na možnosť premiestnenia výroby bol vyvodený záver, že ak by boli opatrenia zrušené, existuje pravdepodobnosť opakovania dumpingu pri významných vývozných objemoch.
C. DEFINÍCIA PRIEMYSELNÉHO ODVETVIA SPOLOČENSTVA
(39) V spoločenstve počas IP 3,5″ mikrodisky vyrábali:
- traja výrobcovia spoločenstva, ktorí plne spolupracovali s Komisiou počas skúmania,
- ďalší výrobca, ktorý podporil žiadosť o preverovanie, ale neposkytol údaje;
- ďalší ekonomickí prevádzkovatelia spriaznení s japonskými, taiwanskými a čínskymi vyvážajúci výrobcami.
(40) Tak ako pri predchádzajúcich konaniach, Komisia zistila, že hodnotenie situácie priemyselného odvetvia spoločenstva by bolo skreslené, keby pri zistení, že výrobcovia spoločenstva spriaznení s výrobcami z krajín, ktorých sa týkali predchádzajúce skúmania, predávajú posudzovaný výrobok za dumpingové ceny a spôsobujú významnú ujmu žiadateľovi, neboli vylúčení z definície "výroby spoločenstva". Z toho vyplýva, že výroba ekonomických prevádzkovateľov, ktorí boli spriaznení s výrobcami v posudzovaných krajinách, bola vylúčená z definície "výroby spoločenstva".
(41) Výroba troch spolupracujúcich výrobcov spoločenstva a ďalšieho výrobcu, ktorý podporil sťažnosť, teda predstavuje výrobu spoločenstva v zmysle článku 4 ods. 1 základného nariadenia.
(42) HKETO argumentoval, že spoločnosti spriaznené s japonskými, taiwanskými a inými výrobcami mimo spoločenstva nemajú byť vylúčení z definície výroby spoločenstva, pričom uviedol, že toto vylúčenie nadhodnotilo finančnú situáciu žiadateľov.
(43) Ako je vysvetlené vyššie, títo výrobcovia boli vylúčení z definície výroby spoločenstva, pretože sa zistilo, že boli spriaznení zo stranami, ktoré predávali za dumpingové ceny na trhu spoločenstva, pričom neboli uvedené žiadne dôvody, prečo by sa mal tento postup meniť pri preverovacom skúmaní. Okrem toho, aj keby boli títo výrobcovia zohľadnení, spolupracujúci výrobcovia spoločenstva by stále predstavovali viac ako 25 % výroby v spoločenstve. Tvrdenie HKETO bolo preto zamietnuté.
(44) Na tomto základe a vzhľadom na to, že spolupracujúci výrobcovia spoločenstva predstavujú významný podiel výroby spoločenstva, v tomto prípade viac ako 75 %, sa usudzuje, že predstavujú priemyselné odvetvie spoločenstva v zmysle článku 4 ods. 1 a článku 5 ods. 4 základného nariadenia. Ďalej sa uvádzajú ako "priemyselné odvetvie spoločenstva".
D. TRH SPOLOČENSTVA S MIKRODISKAMI
1. Všeobecné poznámky
(45) Trh s 3,5″ mikrodiskami je zrelý a v súčasnosti ho charakterizuje klesajúci dopyt. Ostatné výrobky, napr. disky ZipTM, ostatné vysokokapacitné mikrodisky napr. HiFD a opticko-magnetické média na uchovávanie dát napr. nahrávacie kompaktné disky (CD-R) v rastúcej miere nahrádzajú trh s 3,5″ mikrodiskami. Vzhľadom na významnú základňu osobných počítačov so zabudovanými mechanikami pre 3,5″ mikrodisky (v súčasnosti sa ich počet v spoločenstve odhaduje na 30 miliónov kusov) je jasné, že potreba týchto mikrodiskov v spoločenstve bude pokračovať. Okrem toho podľa posledných výskumov trhu väčšina výrobcov osobných počítačov pokračuje v zabudovávaní mechaník pre 3,5″mikrodisky do základnej konfigurácie svojich zariadení. Odhaduje sa, že do roku 2002 bude v spoločenstve 38 miliónov mechaník na mikrodisky. Trh s mikrodiskami v spoločenstve preto zostane dôležitý.
2. Spotreba 3,5″ mikrodiskov na trhu spoločenstva
(46) Údaje o spotrebe v spoločenstve vychádzajú z informácií uvedených v žiadosti o preverovanie, ktoré boli porovnané s overenými údajmi o výrobe a predaji, ktoré poskytlo priemyselné odvetvie spoločenstva a s celkovým objemom dovozov získaným z Eurostatu.
(47) Podľa údajov Eurostatu však 3,5″ mikrodisky predstavujú len časť príslušnej položky číselného znaku KN. Počas obdobia analýzy boli považované za ďaleko najväčšiu časť tejto položky, pretože trh s inými nepevnými magnetickými diskmi bol veľmi malý. Komisia zistila, že v roku 1998 a 1999 boli niektoré nahrávacie CD disky (CD-R) jasne nesprávne deklarované colným orgánom pod touto položkou KN. Údaje o objeme dovozu boli opravené podľa podrobných dôverných štatistických informácií, ktoré zohľadňovali toto nesprávne vyhlásenie.
(48) Počas obdobia analýzy sa spotreba znížila o 50 %.
Celková spotreba 3,5″ mikrodiskov v spoločenstve | 1995 | 1996 | 1997 | 1998 | IP |
Milióny kusov | 1300 | 1100 | 1000 | 800 | 650 |
Index 1995 = 100 | 100 | 85 | 77 | 62 | 50 |
3. Dovozy z posudzovaných krajín
Predbežná poznámka
(49) Vzhľadom na nedostatok spolupráce boli na odhad dovezených objemov použité informácie z Eurostatu a colné informácie (TARIC). Pre Hongkong Komisia použila colné informácie týkajúce sa výrobku za roky 1995 až 1998. Pre IP sa usudzovalo, že 20 % obchodu zaregistrovaného podľa Eurostatu pod príslušnou položkou možno pripísať nesprávnemu vyhláseniu CD-R a objemy boli opravené v uvedenom zmysle, zatiaľ čo ceny boli odhadnuté tak, ako je uvedené v odseku 20. Pokiaľ ide o Kóreu, colné informácie boli použité počas celého obdobia analýzy pre objem a ceny.
Objem a trhový podiel
(50) Na základe uvedenej metodiky bol vývoj objemu dovozov 3,5″ mikrodiskov do spoločenstva nasledovný:
Dovozy do spoločenstva (milióny kusov) a trhový podiel (%) | 1995 | 1996 | 1997 | 1998 | IP |
Dovozy z Hongkongu | 89,1 | 72 | 54,7 | 62,1 | 47,2 |
Trhový podiel Hongkongu | 6,9 % | 6,5 % | 5,5 % | 7,8 % | 7,3 % |
Dovozy z Kórei | 5,7 | 1,7 | 0,1 | 0,5 | 1,2 |
Trhový podiel Kórei | 0,5 % | 0,2 % | 0 % | 0,2 % | 0,2 % |
Celkové dovozy z Hongkongu a Kórei | 94,7 | 73,7 | 54,8 | 62,6 | 48,4 |
Celkový trhový podiel Hongkongu a Kórei | 7,3 % | 6,7 % | 5,5 % | 7,8 % | 7,4 % |
(51) Objem dovozov z Hongkongu sa počas celého obdobia analýzy znížil z 89 miliónov jednotiek v roku 1995 na 47 miliónov jednotiek počas IP. Trhový podiel dovozov s pôvodom z Hongkongu sa znížil najprv z 6,9 % v roku 1995 na 5,5 % v roku 1997 a potom sa v roku 1998 opäť zvýšil a v IP dosiahol 7,3 %.
(52) Objem dovozov z Kórei bol počas celého analyzovaného obdobia na nízkych úrovniach, pričom sa znížil zo 6 miliónov jednotiek v roku 1995 takmer na nulu v roku 1997 a počas IP sa zvýšil len na niečo nad jeden milión jednotiek. Kórejský trhový podiel zostal na zanedbateľných úrovniach počas celého obdobia analýzy.
Cenové správanie vyvážajúcich výrobcov
(53) Komisia porovnala priemerné ceny cif dovozov s pôvodom v Hongkongu a v Kórei s predajnými cenami priemyselného odvetvia spoločenstva v spoločenstve.
(54) Porovnanie vychádzajúce z váženého priemeru ukázalo, že ceny dovozov s pôvodom v Hongkongu boli počas IP o 5 % nižšie ako predajné ceny priemyselného odvetvia spoločenstva a že ceny dovozov s pôvodom v Kórei boli počas IP o 14 % nižšie ako predajné ceny priemyselného odvetvia spoločenstva.
4. Dovozy z ostatných tretích krajín
(55) Počas IP sa dovozy z ostatných krajín vyvíjali nasledovne. Mali pôvod väčšinou v Indii a v Singapúre (trhový podiel 5,7 % resp. 8,7 %).
Dovozy z ostatných krajín (v miliónoch jednotiek) | 637,5 | 237,6 | 198,4 | 167,5 | 190,5 |
Trhový podiel dovozov z ostatných krajín | 49,0 % | 21,6 % | 19,8 % | 20,9 % | 27,9 % |
5. Situácia priemyselného odvetvia spoločenstva
Výroba, kapacita a využitie kapacity
(56) Objem výroby priemyselného odvetvia spoločenstva sa počas obdobia analýzy znížil o 30 %. V tom istom období sa miera využitia kapacity priemyselného odvetvia spoločenstva znížila o 29 percentuálnych bodov.
| 1995 | 1996 | 1997 | 1998 | IP |
Výroba v miliónoch jednotiek | 225 | 208 | 190 | 178 | 157 |
Index 1995 = 100 | 100 | 92 | 84 | 79 | 70 |
Kapacita v miliónoch jednotiek | 234 | 273 | 235 | 240 | 235 |
Využitie kapacity | 96 % | 76 % | 81 % | 74 % | 67 % |
Objem predaja, podiel na trhu a rast
(57) Predaje, ktoré uskutočnilo priemyselného odvetvie spoločenstva, sa počas obdobia analýzy znížili o 31 %. Zatiaľ čo spotreba 3,5″ mikrodiskov v spoločenstve sa počas obdobia analýzy znížila o 50 %, trhový podiel priemyselného odvetvia spoločenstva sa zvýšil o 6 percentuálnych bodov. Tento nárast odráža konsolidáciu pozície priemyselného odvetvia spoločenstva, ktorú umožnili účinné antidumpingové opatrenia.
Predaj 3,5″ mikrodiskov priemyselného odvetvia spoločenstva v spoločenstve | 1995 | 1996 | 1997 | 1998 | IP |
Milióny jednotiek | 218 | 205 | 187 | 168 | 149 |
Index 1995 = 100 | 100 | 94 | 86 | 77 | 69 |
Percento podielu na trhu | 17 % | 19 % | 19 % | 21 % | 23 % |
Vývoj cien
(58) Vývoj cien priemyselného odvetvia spoločenstva pre predaj nespriazneným odberateľom je počas obdobia analýzy nasledovný. Ceny sa počas obdobia analýzy znížili o 44 %.
Vývoj cien 3,5″ mikrodiskov priemyselného odvetvia spoločenstva | 1995 | 1996 | 1997 | 1998 | IP |
Priemerná cena za jednotku (euro) | 0,2599 | 0,2065 | 0,1796 | 0,1531 | 0,1453 |
Index 1995 = 100 | 100 | 79 | 69 | 59 | 56 |
Zásoby
(59) Zásoby sú relatívne stabilné a preto neposkytujú žiadne ďalšie príslušné informácie o situácii priemyselného odvetvia spoločenstva.
Rentabilita, návratnosť investícií a finančné toky
(60) Zistilo sa, že priemyselné odvetvie spoločenstva počas celého obdobia analýzy zaznamenávalo finančné výsledky (t. j. straty), ktoré boli oveľa nižšie ako úroveň zisku považovaná za primeranú pre priemyselné odvetvie spoločenstva pri pôvodnom skúmaní. Úrovne zisku za rok 1995 nie sú k dispozícii v dôsledku reštrukturalizácie odvetvia. Všeobecne počas obdobia analýzy straty klesli z -5,57 % v roku 1996 na -1,75 % v IP.
(61) Návratnosť investícii bola počas obdobia analýzy negatívna a všeobecne zodpovedala trendu rentability. Finančné toky sa mierne zlepšili v súlade s rentabilitou.
Zamestnanosť, produktivita a mzdy
(62) Od roku 1995 do IP priemyselné odvetvie spoločenstva znížilo pracovnú silu o 35 % z 252 na 163 zamestnancov. V uvedenom zmysle sa jeho produktivita počas rovnakého obdobia zvýšila o 9 % a celkové mzdy klesli o 23 % (mzdy na jedného zamestnanca sa zvýšili o 19 %).
Investície a schopnosť získavať kapitál
(63) Výroba 3,5″ mikrodiskov je kapitálovo intenzívna a výrobné zariadenia typicky pracujú 24 hodín denne celý rok. Po určitých nevýznamných investíciách v roku 1995 a 1996 sa v tomto priemyselnom odvetví neuskutočnili žiadne nové čisté investície.
(64) Straty vzniknuté počas obdobia analýzy boli také, že priemyselné odvetvie spoločenstva nemohlo financovať žiadne nové investície za posledné tri roky.
Vývozy priemyselného odvetvia spoločenstva
(65) Vývozy zostali stabilné vo výške od 2 do 3 % celkového obratu počas obdobia analýzy.
Veľkosť dumpingového rozpätia a obnova po predchádzajúcom dumpingu
(66) Situácia priemyselného odvetvia spoločenstva sa po zavedení opatrení do určitej miery zlepšila, ale neobnovila sa úplne po predchádzajúcom dumpingu, čo dokazuje predovšetkým jeho slabá finančná situácia.
(67) Pokiaľ ide o vplyv veľkosti skutočného dumpingového rozpätia počas IP na situáciu priemyselného odvetvia spoločenstva, nepovažuje sa za relevantný faktor pri súčasnom preverovaní, pretože účelom zavedenia ciel je napraviť zistený dumping.
Podanie Úradu pre hospodárstvo a obchod Hongkongu
(68) HKETO tvrdil, že pri zohľadnení poklesu dopytu malo priemyselné odvetvie spoločenstva počas obdobia analýzy dobré ekonomické výsledky a že nevykazovalo žiadne slabé stránky. Taktiež tvrdil, že v dôsledku klesajúceho trendu objemu a hodnoty dovozov z Hongkongu je otázne, či tieto dovozy spôsobili ujmu priemyselnému odvetviu spoločenstva a či sa tak stane v budúcnosti.
(69) Tieto tvrdenia nemohli byť prijaté. Uvedená analýza popisuje situáciu priemyselného odvetvia spoločenstva ako zlepšenú v ťažkej situácii súvisiacej s klesajúcim dopytom, hoci bol vyvodený jasný záver, že toto priemyselné odvetvie sa úplne neobnovilo po predchádzajúcom dumpingu z Hongkongu a iných krajín, na ktoré sa vzťahujú antidumpingovým opatrenia. Okrem toho treba zdôrazniť, že dovozy z Hongkongu boli naďalej dumpingové, ako je uvedené v odseku 25 a že Hongkong bol najväčším dodávateľom do spoločenstva počas IP s trhovým podielom viac ako 7 %. Nakoniec treba zdôrazniť, že v kontexte preverovania skončenia platnosti je potrebné určiť, či existuje pravdepodobnosť opakovania ujmy, ak skončí platnosť opatrení.
Závery
(70) Celkový obraz situácie priemyselného odvetvia spoločenstva, ktorý vyplýva z uvedených informácií, je obraz odvetvia, ktoré je stále slabé, napriek zlepšenému podielu na trhu a úspešnej snahe o významné zníženie výrobných nákladov (znížené o 40 % počas skúmaného obdobia). Výrobné metódy boli modernizované a zariadenia sú v súčasnosti takmer úplne automatizované s cieľom zvýšiť efektívnosť, udržať podiel na trhu a maximalizovať zisk. Priemyselné odvetvie spoločenstva však ešte nedosiahlo uspokojivú finančnú situáciu.
E. PRAVDEPODOBNOSŤ POKRAČOVANIA A/ALEBO OPAKOVANIA UJMY
(71) Treba pripomenúť, že v odsekoch 33 a 37 bol vyvodený záver, že pravdepodobnosť opakovania dumpingu vo významných objemoch existuje pre Hongkong aj Kóreu.
(72) Bol vyvodený záver, že priemyselné odvetvie spoločenstva bolo počas IP v zraniteľnej situácii.
(73) Ak sa skončí platnosť opatrení, je pravdepodobné, že dumpingové dovozy z Hongkongu a Kórei budú tlačiť nadol ceny priemyselného odvetvia spoločenstva, ktoré sú už teraz znížené.
(74) V týchto podmienkach priemyselné odvetvie spoločenstva, ktoré už produkuje stratu, by nebolo schopné konkurovať veľkým množstvám predávaným za také nízke ceny, pretože, po prvé, rozdiel v cenách na tomto trhu (mikrodisky sú výrobok komoditného charakteru) vedie k okamžitému nahradeniu dodávok a po druhé, priemyselné odvetvie spoločenstva už vyvinulo všetko potrebné úsilie na svoju reštrukturalizáciu a už teraz funguje pri veľmi nízkych nákladoch. Preto je pravdepodobné, že v priemyselnom odvetví spoločenstva dôjde k ďalšiemu zhoršeniu finančnej situácie, ktorá ohrozí jeho samotné prežitie.
(75) Vzhľadom na uvedené zistenia bol vyvodený záver, že skončenie platnosti opatrení by pravdepodobne viedlo k pokračovaniu a/alebo opakovaniu ujmy priemyselnému odvetviu spoločenstva.
F. ZÁUJEM SPOLOČENSTVA
1. Všeobecné úvahy
(76) Komisia skúmala, či zachovanie antidumpingových opatrení na 3,5″ mikrodisky bude v záujme spoločenstva. Bolo zistené, že existuje pravdepodobnosť pokračovania a/alebo opakovania poškodzujúceho dumpingu. Pri skúmaní sa taktiež posudzovalo, či existujú záujmy, ktoré by boli významnejšie ako zachovanie opatrení a taktiež sa zohľadňovali predchádzajúce účinky ciel na rôzne súvisiace záujmy.
(77) Treba pripomenúť, že pri predchádzajúcom skúmaní bolo usúdené, že prijatie opatrení nebolo v rozpore so záujmom spoločenstva. Treba taktiež poznamenať, že keďže v tomto prípade ide o skúmanie zamerané na preverovanie skončenia platnosti, toto skúmanie má taktiež ukázať vplyv existujúcich opatrení predovšetkým na užívateľov, odberateľov a obchodníkov.
2. Záujmy priemyselného odvetvia spoločenstva
(78) Vzhľadom na závery o situácii priemyselného odvetvia spoločenstva uvedené v odseku 68, predovšetkým pokiaľ ide o jeho zápornú rentabilitu, Komisia usudzuje, že pri absencii opatrení proti poškodzujúcemu dumpingu je pravdepodobné, že dôjde k zhoršeniu finančnej situácie priemyselného odvetvia spoločenstva.
(79) Priemyselné odvetvie spoločenstva je životaschopné a dokáže zásobovať trh výrobkom, ktorý napriek tomu, že je v pokročilej etape svojho životného cyklu, predstavuje základnú pamäťovú jednotku pre veľký počet užívateľov počítačov. Priemyselné odvetvie spoločenstva naozaj preukázalo ochotu zachovať konkurenčnú prítomnosť na trhu spoločenstva. Príklady týchto krokov sú nasledovné:
a) udržiavanie cien na minimálnej úrovni s cieľom zachovať podiel na trhu;
b) pokrok smerom k väčšej konsolidácii;
c) zatvorenie výrobných jednotiek;
d) široké používanie moderných výrobných metód (napr. zvýšená mechanizácia a komputerizácia);
e) zvýšenie produktivity;
f) investície do výroby iných digitálnych pamäťových médií.
(80) Taktiež treba poznamenať, že výroba dátových pamäťových médií má technologický význam pre spoločenstvo ako celok. Výrobná technológia a skúsenosti, ktoré priemyselné odvetvie spoločenstva získalo pri výrobe 3,5″ mikrodiskov, vytvorili a budú naďalej vytvárať základ pre ďalšiu inováciu výroby iných súvisiacich dátových pamäťových médií. Pre priemyselné odvetvie spoločenstva je pokračujúca životaschopnosť v sektore mikrodiskov ekonomickou základňou pre jeho účasť na rastúcom trhu s inými pamäťovými médiami.
3. Záujmy nespriaznených dovozcov/obchodníkov
(81) Pri skúmaní spolupracoval len jeden nespriaznený dovozca. Uviedol, že dovozy boli obmedzené existenciou andtidumpingových ciel. Bolo však evidentné, že dovozy boli pre tohto dovozcu stále možné. Ak budú opatrenia zachované, táto spoločnosť bude stále schopná získavať 3,5″ mikrodisky z posudzovaných krajín a z ostatných tretích krajín, vrátane krajín, na ktoré sa nevzťahujú antidumpingové opatrenia.
(82) Okrem toho obmedzená spolupráca dovozcu v tomto prípade vedie k záveru, že účinné opatrenia na dovozy z Hongkongu a Kórei nemali žiadny významný vplyv na situáciu nespriaznených vývozcov a obchodníkov s 3,5″ mikrodiskami v spoločenstve.
(83) Preto bol vyvodený záver, že pokračovanie opatrení pravdepodobne nebude mať vplyv na situáciu nespriaznených dovozcov a obchodníkov s 3,5″ mikrodiskami v spoločenstve.
4. Záujmy dodávateľov súčiastok
(84) Akékoľvek ďalšie zmenšenie a/alebo zhoršenie priemyselného odvetvia spoločenstva by malo nielen negatívne dôsledky pre zamestnanosť a investície v samotnom priemyselnom odvetví, ale môže mať aj nepriamy vplyv na dodávateľov priemyselného odvetvia, ktorí okrem iného dodávajú puzdrá, priehľadné napálené označenia, uzávierky, stredové osi, stredové vložky a pružiny.
(85) Výrobcovia spoločenstva získavajú veľkú väčšinu svojich materiálov a súčiastok od dodávateľov, ktorí sa nachádzajú v spoločenstve. Preto by pokračovanie antidumpingových opatrení bolo jasne v záujme odvetvia dodávajúceho spoločenstvu.
5. Záujmy užívateľov a spotrebiteľov
(86) Hlavní užívatelia 3,5″ mikrodiskov zahŕňajú rozmnožovačov a konečných spotrebiteľov. Ani jeden z týchto sektorov nepredložil svoje stanoviská pri tomto preverovacom skúmaní. Komisia preto usudzuje, že zistenia z pôvodného skúmania sa v tejto súvislosti stále uplatňujú, t. j. zvýšenie nákladov platné pre tento sektor v porovnaní s celkovými nákladmi možno považovať za zanedbateľné a malo by veľmi malý alebo žiadny vplyv na ceny pre maloobchodných spotrebiteľov.
(87) Na druhej strane skončenie platnosti opatrení by vážne ohrozilo životaschopnosť priemyselného odvetvia spoločenstva, ktorého zánik by znížil ponuku a hospodársku súťaž na úkor rozmnožovačov a spotrebiteľov.
6. Záver
(88) Po zvážení záujmov rôznych zúčastnených strán Komisia vyvodila záver, že neexistujú presvedčivé dôvody záujmu spoločenstva proti pokračovaniu opatrení.
(89) Vzhľadom na dlhé trvanie skúmania sa považuje za primerané, aby opatrenia boli obmedzené na štyri roky.
G. NAVRHOVANÉ CLÁ
(90) Antidumpingové clá zavedené nariadením (ES) č. 2199/94 sa majú zachovať na existujúcich úrovniach t. j.:
Krajina | Spoločnosť | Clo |
Hongkong | Jackin Magnetic Co. Ltd | 7,2 % |
Plantron (HK) Ltd | 6,7 % |
Technosource Industrial Ltd | 13,3 % |
Všetky ostatné spoločnosti | 27,4 % |
Kórejská republika | Všetky spoločnosti | 8,1 % |
PRIJALA TOTO NARIADENIE:
Článok 1
1. Týmto sa zavádza konečné antidumpingové clo na dovozy 3,5″ mikrodiskov používaných na zaznamenávanie a uchovávanie kódovaných digitálnych počítačových informácií, ktoré spadajú pod číselný znak KN ex85232090 (číselný znak TARIC 85232090*40) s pôvodom v Hongkongu a Kórejskej republike, okrem 3,5″ mikrodiskov založených na technológii opticky pokračujúcej posilovanej stopy alebo na technológii magneticky delenej posilovanej stopy s pamäťovou kapacitou 120 MB alebo viac.
2. Sadzba konečného antidumpingového cla uplatňovaná na čistú franko cenu na hranici spoločenstva pred zaplatením cla je nasledovná pre výrobky, ktoré vyrábajú:
Krajina | Spoločnosť | Kurz AD cla | Dodatočný číselný znak Taric |
Hong Kong | Jackin Magnetic Co Ltd. | 7,2 % | 8775 |
Plantron (HK) Ltd. | 6,7 % | 8776 |
Technosource Industrial Ltd. | 13,3 % | 8778 |
Všetci ostatní vyvážajúci výrobcovia | 27,4 % | 8999 |
Kórejská republika | Všetci vyvážajúci výrobcovia | 8,1 % | - |
Článok 2
Ak nie je ustanovené inak, uplatňujú sa platné ustanovenia týkajúce sa ciel.
Článok 3
Antidumpingové clo sa zavádza na obdobie štyroch rokov od nadobudnutia účinnosti tohto nariadenia.
Článok 4
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 18. februára 2002